Roquetes ofereix a Salut els terrenys per construir el nou edifici oncològic.
L’alcalde de Roquetes, Francesc Gas (ERC), ha ofert terrenys del seu municipi per construir el nou edifici oncològic que Salut voldria construir a l’Hospital de Tortosa Verge de la Cinta (HTVC), però que el ple de l’Ajuntament tortosí ha demanat ubicar a l’Hospital de la Santa Creu de Jesús, si abans no se soluciona el problema de la falta d’aparcament i de mobilitat al voltant del Verge de la Cinta. Gas ha comparegut per reclamar que es facin les inversions necessàries pensant en el conjunt d’usuaris del territori. Així, Gas ha defensat que Roquetes té els terrenys per acollir el nou edifici oncològic just al costat del pla parcial de la Farinera, el lloc de Tortosa en què es va projectar el nou hospital de les Terres de l’Ebre. De fet, l’alcalde roquetenc ha afegit que també podrien disposar dels terrenys necessaris per ubicar-hi un nou hospital.